
LIETUVOS RESPUBLIKOS SEIMO, 

LENKIJOS RESPUBLIKOS SEIMO BEI SENATO IR

UKRAINOS AUKŠČIAUSIOSIOS RADOS NARIŲ 

ASAMBLĖJA
LIETUVOS RESPUBLIKOS SEIMO, LENKIJOS RESPUBLIKOS SEIMO BEI SENATO IR UKRAINOS AUKŠČIAUSIOSIOS RADOS NARIŲ ASAMBLĖJOS 

STATUTAS

I. ASAMBLĖJA

1 straipsnis

Lietuvos Respublikos Seimo, Lenkijos Respublikos Seimo bei Senato ir Ukrainos Aukščiausiosios Rados narių asamblėja (toliau − Asamblėja) – konsultacinė tarpparlamentinė institucija bendrus interesus atitinkantiems klausimams ir projektams svarstyti. 
2 straipsnis

1. Asamblėją sudaro po 10 Lietuvos Respublikos Seimo, Lenkijos Respublikos Seimo ir Senato bei Ukrainos Aukščiausiosios Rados narių.

2. Kiekvienos valstybės nacionalinei delegacijai vadovauja tos valstybės parlamento pirmininkas. Nacionalinės delegacijos pirmininko pavaduotoju skiriamas tos valstybės parlamento Užsienio reikalų komiteto pirmininkas. 

3. Asamblėjos nacionalinių delegacijų sudarymo ir keitimo tvarką nustato kiekvienos valstybės parlamentas.

3 straipsnis

Asamblėjos organai yra: plenarinės sesijos, Prezidiumas, komitetai ir Sekretoriatas. 

4 straipsnis

Asamblėja veikia vadovaudamasi lygybės, savitarpio pagarbos ir pasitikėjimo principais, bendru požiūriu į Europos reikalų sprendimą ir būtinybe toliau stiprinti trijų valstybių bendradarbiavimą.

II. ASAMBLĖJOS SESIJOS

5 straipsnis

1. Asamblėjos eilinės plenarinės sesijos rengiamos kartą per metus vienoje iš valstybių paeiliui. Asamblėjos eilinę sesiją šaukia Prezidiumas, ne vėliau kaip likus 30 dienų pranešdamas Asamblėjos nariams sesijos laiką, vietą ir darbotvarkę. Asamblėjos Prezidiumo nutarimu gali būti rengiamos neeilinės sesijos.

2. Asamblėjos plenarinė sesija yra teisėta, kai jos darbe dalyvauja ne mažiau kaip pusė kiekvienos nacionalinės delegacijos narių.

6 straipsnis
1. Dalyvauti plenarinėje sesijoje (arba jos dalyje) gali būti kviečiami šalių diplomatinių atstovybių, valstybės institucijų, tarptautinių institucijų ir organizacijų, taip pat kitų valstybių parlamentų atstovai.

2. Kalbėti Asamblėjos plenarinės sesijos posėdžio metu gali ir pakviestieji Asamblėjoje dalyvaujantys asmenys.

7 straipsnis

1. Asamblėjos plenarinių sesijų posėdžiai yra protokoluojami ir stenografuojami. Posėdžių protokolai ir stenogramos yra vieninteliai oficialūs posėdžių eigos patvirtinimai. Protokolai rašomi lietuvių, lenkų ir ukrainiečių kalbomis. Plenarinės sesijos protokolą pasirašo Asamblėjos Prezidiumo pirmininkas ir pavaduotojai.

2. Asamblėjos plenarinės sesijos protokolas − tai sutrumpintas plenarinės sesijos posėdžių aprašymas. Protokolas gali turėti priedų (dokumentų, išvadų bei kitos sesijoje nagrinėtos medžiagos).

3. Stenograma yra suredaguotas viso posėdžio įrašas. Kiekvienas plenarinės sesijos dalyvis gali pateikti savo kalbos redakcines pataisas ne vėliau kaip per 7 dienas nuo pasakytos kalbos.

III. PREZIDIUMAS

8 straipsnis

1. Asamblėjos Prezidiumą sudaro visų delegacijų pirmininkai ir pavaduotojai. 

2. Asamblėjos Prezidiumas koordinuoja Asamblėjos veiklą tarp plenarinių sesijų ir vadovauja sesijoms.

3. Asamblėjos plenarinę sesiją rengiančios valstybės delegacijos pirmininkas eina Prezidiumo pirmininko pareigas, o kitų delegacijų pirmininkai – Prezidiumo pirmininko pavaduotojų pareigas.

4. Asamblėjos Prezidiumo posėdžiai rengiami ne rečiau kaip du kartus per metus.

IV. KOMITETAI

9 straipsnis

Siekdama, kad su Asamblėjos veikla susiję klausimai būtų rengiami ir svarstomi iš anksto, Asamblėja sudaro Ukrainos europinės ir euroatlantinės integracijos komitetą, Prekybos ir ekonomikos plėtros, regioninio ir vietinio bendradarbiavimo komitetą, Visuomeninio ir kultūrinio bendradarbiavimo komitetą. Asamblėja nustato komitetų veiklos tikslus, principus ir darbo tvarką.

10 straipsnis
Asamblėjos komitetai:

1) rengia ir nagrinėja su Asamblėjos veikla susijusius klausimus;

2) reiškia nuomonę dėl Asamblėjos arba Asamblėjos Prezidiumo pateiktų klausimų.

11 straipsnis

Komitetą sudaro ne mažiau kaip po du kiekvienos nacionalinės delegacijos narius. Komitetai iš savo narių išsirenka pirmininką ir du pavaduotojus. 

12 straipsnis

1. Komitetų dokumentai priimami dalyvaujančių komiteto posėdyje komiteto narių paprasta balsų dauguma, dalyvaujant ne mažiau kaip pusei kiekvienos šalies komiteto narių.

2. Į komiteto posėdį pirmininkas ir jo pavaduotojai gali pakviesti kitus Asamblėjos narius, nacionalinių parlamentų narius, kurie nėra Asamblėjos nariai, ekspertus, konsultantus ir kitus asmenis. Komitetai posėdžiauja ne rečiau kaip du kartus per metus.

V. SEKRETORIATAS

13 straipsnis

1. Asamblėja, Prezidiumas, komitetai veikia padedami Asamblėjos sekretoriato.

2. Asamblėjos sekretoriatą sudaro 3 sekretoriai (po vieną iš kiekvienos valstybės) ir aptarnaujantis personalas.

VI. ASAMBLĖJOS DOKUMENTAI

14 straipsnis

1. Asamblėja svarstomais klausimais priima pareiškimus, deklaracijas, kreipimusis, nutarimus, memorandumus, rezoliucijas. 

 2. Dokumentų, skirtų nagrinėti Asamblėjos plenarinėje sesijoje, projektus turi teisę pateikti, Asamblėjos Prezidiumas, nacionalinių delegacijų vardu – delegacijų pirmininkai arba jų pavaduotojai ir Asamblėjos komitetai.

VII. BAIGIAMOSIOS NUOSTATOS

15 straipsnis

Asamblėjos statutas priimamas ir nacionalinių parlamentų delegacijų arba Asamblėjos Prezidiumo siūlymu keičiamas Asamblėjos plenarinėje sesijoje bendru sutarimu. Asamblėjos statutas įsigalioja nuo jo priėmimo dienos.

16 straipsnis
Asamblėjos oficialios kalbos – lietuvių, lenkų ir ukrainiečių; darbo kalbos – anglų ir rusų. 

17 straipsnis

1. Organizacines Asamblėjos, jos institucijų veiklos išlaidas apmoka tos valstybės, kurioje organizuojami renginiai, parlamentas.

2. Išlaikymo ir kelionės išlaidas, susijusias su Asamblėjos veikla, apmoka kiekvienos valstybės nacionalinis parlamentas.

18 straipsnis

Asamblėja atvira kitų valstybių parlamentams.

Pasirašyta Kijeve 2008 m. birželio 16 d. trimis egzemplioriais lietuvių, lenkų, ukrainiečių kalbomis. Visi tekstai turi vienodą galią.

Lietuvos Respublikos Seimo Pirmininkas 
                                           Česlovas JURŠĖNAS
 



Lenkijos Respublikos Senato Pirmininkas                                                 Bogdan BORUSEWICZ

Ukrainos Aukščiausiosios Rados Pirmininkas                                                  Arsenij JACENIUK

PAGE  

